Title: Predkladacia správa
Author: rlp
Last saved by: valickova

Informácia 
o priebehu a výsledkoch 37. zasadnutia valného zhromaždenia Medzinárodnej organizácie civilného letectva
(Montreal, 28. 9. - 8. 10. 2010)

37. valné zhromaždenie ICAO

	V dňoch 28. 9. - 8. 10. 2010 sa uskutočnilo 37. valné zhromaždenie Medzinárodnej organizácie civilného letectva (ďalej „37. VZ ICAO“). Rokovania sa zúčastnili  delegácie 176 členských štátov ICAO a pozorovatelia 40 medzinárodných organizácií. Doteraz išlo o najpočetnejšie zastúpenie v histórii ICAO – celkom 1582 účastníkov.
Delegáciu Slovenskej republiky viedla generálna riaditeľka sekcie civilného letectva  a vodnej dopravy MDVRR SR, členmi delegácie boli zástupcovia MDVRR SR, ZÚ SR v Ottawe a Leteckého úradu SR.

Rokovanie 37. VZ ICAO pracovalo formou plenárnych zasadnutí a v  piatich súbežne zasadajúcich pracovných orgánoch (výkonný výbor, technická komisia, ekonomická komisia, právna komisia, administratívna komisia) a pracovných skupinách, ktoré boli vytvorené „ad hoc“ v rámci niektorých komisií. Slovenská republika spolu s Kuvajtom, Kambodžou, Panamou a Ugandou bola nominovaná do výboru pre plné moci. Úlohou tohto výboru, ktorý sa v priebehu 37. VZ ICAO zišiel 5 krát, bolo posudzovanie oprávnenosti akreditácií jednotlivých štátov.  
Celkovo bolo prerokovaných 81 bodov programu, ktoré zachytili celé spektrum činnosti ICAO od ostatného VZ a určili jeho smerovanie na nasledujúce trojročné obdobie. 37. VZ ICAO zároveň schválilo ročné správy o činnosti Rady ICAO za roky 2007 - 2009 a rozpočet organizácie viazaný na program činností na roky 2011 - 2013, revíziu rezolúcií VZ, zvolilo Radu ICAO a schválilo záverečné správy jednotlivých pracovných orgánov.

	Rokovanie otvoril prezident Rady ICAO Roberto Kobeh González (Mexiko). S príhovormi vystúpili predseda vlády Quebecku  p. Jean Charest, primátor mesta Montrealu p. Gérald Tremblay a minister dopravy, infraštruktúry a  spojov  Kanady p. Chuck Strahl.

	Za prezidenta valného zhromaždenia a predsedu výkonného výboru bol aklamáciou zvolený p. Harold O. Demuren (Nigéria). Za prvého až štvrtého vice-prezidenta 37. VZ ICAO boli zvolení: p. Catalin Radu (Rumunsko), p. José Tomas Pérez (Dominikánska republika), p. Valerij Okulov (Ruská federácia) a p. Mohammed Al Suwaidy (Spojené arabské emiráty).  

Predsedom technickej komisie bol zvolený p. Sameh El Hefny (Egypt), právnej komisie p. Levers Mabaso (Južná Afrika), ekonomickej komisie p. Silvia Gehrer (Rakúsko) a administratívnej komisie p. Nasim Zaidi (India). 

	Pozornosť VZ a jeho pracovných komisií sa upriamila najmä na:

-	výsledky a zdokonalenie systému auditov bezpečnosti a  bezpečnostnej ochrany civilného letectva, ich prípadné rozšírenie, zdokonalenie ICAO štandardov a zvýšenie efektívnosti činnosti ICAO. Prechod od komplexného auditu k priebežnému monitorovaniu úrovne bezpečnosti  s auditom pri signalizovaní vážnych problémov, 
-	plnenie finančných záväzkov členských krajín a správu o osobitných zjednaniach v tejto oblasti, technickú pomoc poskytovanú ICAO na základe mechanizmu pomoci rozvojovým krajinám (UNDP),
-	ochranu životného prostredia (hluk, emisie), politiku v oblasti riadenia navigačných systémov a poskytovania navigačných služieb. Prijatá rezolúcia prvýkrát v histórii globálne zaviazala štáty k znižovaniu environmentálnej záťaže z prevádzky lietadiel. ICAO posilnilo svoju vedúcu pozíciu pre letectvo aj v rámci Kjótskeho protokolu a Dohovoru o klimatických zmenách (UNFCCC),
-	zhodnotenie vývoja leteckej dopravy s dôrazom na liberalizačné trendy, najmä vplyv liberalizácie na bezpečnosť a bezpečnostnú ochranu, 
-	zhodnotenie právneho rámca civilného letectva s dôrazom na vytváranie globálneho  systému predpisovej základne prostredníctvom štandardov obsiahnutých v 18 prílohách Medzinárodného dohovoru o civilnom letectve (Chicago, 1944, ďalej len „dohovoru“),
-	schválenie rozpočtu ICAO na r. 2011-2013 vo väzbe na programový balík (pričom členské poplatky SR na r. 2011 sú 58 531 CAD a 33 534 USD),
-	voľby do Rady ICAO.

V súvislosti s rozpočtom na roky 2011 - 2013 boli veľmi zodpovedne zvažované spôsoby finančného krytia jednotlivých programov tak, aby neboli dotknuté audity bezpečnosti a  bezpečnostnej ochrany. Pozitívne boli hodnotené redukcie nákladov súvisiace s činnosťou administratívnych útvarov ICAO, čo znamená napr. aj to, že sa obmedzuje počet výtlačkov ICAO dokumentov, ktoré sú štátom zasielané v rámci práv člena organizácie.  Niektoré štáty dobrovoľne prispievajú na prekladateľské činnosti (napr. do arabského jazyka). Využíva sa elektronická komunikácia a internet. Celé 37. VZ ICAO bolo uskutočnené na báze „paperless“. Prvýkrát v histórii sa použilo elektronické hlasovacie zariadenie pre voľby rady ICAO.

Voľby do rady ICAO

	Radu ICAO tvorí 36 členských štátov. Hlavnou úlohou je riadiť organizáciu medzi zasadnutiami VZ ICAO. Voľby do  rady ICAO sa uskutočňujú v troch častiach s cieľom zabezpečiť jej vyvážené zloženie. Podľa predpokladu nenastala žiadna významná zmena v obsadení I. a II. skupiny.  Do rady boli zvolené krajiny, ktoré sú stálymi členmi týchto skupín, resp. nové krajiny na základe rotačného princípu. V súlade s článkom 50 (b) dohovoru predstavuje prvá skupina rady štáty s rozhodujúcim významom pre leteckú dopravu (11 miest – Austrália*, Brazília*, Čína*, Francúzsko*, Japonsko*, Kanada*, Rusko*, Nemecko*, Taliansko*, USA* a V. Británia*), druhá časť štáty s najväčším prínosom pre zabezpečenie zariadení pre medzinárodnú leteckú navigáciu (12 miest - Argentína*, Belgicko, Columbia, Egypt*, Dánsko, India*, Mexiko*, Nigéria*, Saudská Arábia*, Singapur*, Južná Afrika* a Španielsko*). 

* sú označené krajiny, ktoré boli v Rade ICAO v ostatnom volebnom období

Delegácia SR veľmi pozorne sledovala voľby do tretej skupiny, ktorú tvoria štáty inak nezaradené, ktorých zvolenie do rady ICAO zabezpečí náležité zastúpenie všetkých geografických oblastí sveta. Kľúčovým momentom pre rotačnú skupinu CERG, ktorú tvoria Bulharsko, Česká republika, Maďarsko, Slovenská republika, Rumunsko,  Slovinsko a Poľsko, bolo zvolenie Slovinska za člena rady. Podľa dohodnutého rotačného princípu kandidovalo po Rumunsku, ktoré bolo členom rady v  ostatnom funkčnom období. V tejto skupine kandidovalo na 13 miest 15 kandidátov. Pre zvolenie bolo potrebných 81 hlasov. Kandidát našej rotačnej skupiny CERG – Slovinsko - sa umiestnil veľmi dobre s celkovým počtom hlasov 135. Vďaka tomu tak Slovensko sprostredkovane participuje na činnosti riadiaceho orgánu ICAO.

Výsledky volieb do tretej skupiny (13 miest):

Kamerun*, Burkina Faso, Kuba, Guatemala, Malajzia*, Maroko, Paraguaj, Peru, Južná Kórea*, Slovinsko,  Uganda*,  Svazijsko* a Spojené arabské emiráty.

* sú označené krajiny, ktoré boli v Rade ICAO v ostatnom volebnom období

Poradie podľa počtu hlasov:

1.	Spojené arabské emiráty  - 146
2.	Kuba - 143
3.	Južná Kórea - 141
4.	Maroko - 141
5.	Malajzia - 137
6.	Uganda  - 137
7.	Slovinsko – 135
8.	Kamerun – 135
9.	Burkina Faso – 129
10.	Guatemala – 122
11.	Paraguaj – 122
12.	Svazijsko - 112
13.	Peru – 107
----------------------------------
14.	Libanon – 69
15.	Trinidad a Tobago - 62

Rada ICAO na svojom zasadnutí  dňa 15. novembra 2010  jednohlasne opätovne zvolila za svojho prezidenta reprezentanta Mexika Dr. Roberta Kobeh Gonzáleza, ktorého mandát je 3 roky. 

Koordinácia ECAC/EÚ a EÚ/ČŠ

	Zástupcovia SR sa pravidelne zúčastňovali každodenných koordinačných porád ECAC/EÚ a osobitných stretnutí členských krajín EÚ, v rámci ktorých boli formulované spoločné stanoviská európskeho regiónu v úzkej súčinnosti s  EÚ prezentované okrem zástupcu Európskej komisie zástupcom Belgicka, ktoré v tom čase predsedalo EÚ. Tieto zasadnutia sa konali 1-3x za deň a okrem toho sekretariát ECACu pravidelne zasielal písomnú prípravu a výmena stanovísk sa uskutočňovala aj prostredníctvom e-mailov. Kľúčovou agendou sa stala oblasť životného prostredia, ktorá si vyžadovala najviac pozornosti, bola otvorená až do poslednej minúty rokovania a výsledok je považovaný za významný úspech Európy, ale aj ICAO.

Cena Edwarda Warnera

	Pri príležitosti konania 37. VZ ICAO sa uskutočnilo dňa 28. septembra 2010 slávnostné odovzdanie ceny Edwarda Warnera profesorovi  Dr. Nicolasovi Mateesco Matte (nar. 1913, Rumunsko) za prínos v oblasti leteckého práva. Profesor Matte patrí k spoluzakladateľom a mal zásadný vplyv na rozvoj McGill University of Air and Space Law (Montreal).

Bilaterálne rokovania

	Vzhľadom k reprezentatívnemu zastúpeniu predstaviteľov civilného letectva na najvyššej úrovni bolo 37. VZ ICAO využité k celému radu neformálnych stretnutí a rozhovorov na bilaterálnej úrovni, ako aj stretnutiu ICAO rotačnej skupiny CERG. K zásadným patria rozhovory s prezidentom Rady ICAO p. R. Kobeh Gonzálezom a generálnym tajomníkom sekretariátu ICAO p. Raymondom Benjaminom.

ZÁVER

	Delegácia SR postupovala v súlade so „Smernicou pre postup delegácie SR na rokovaniach 37. zasadnutia valného zhromaždenia ICAO“.  

	Celkovo bolo prijatých 32 rezolúcií. Ich zoznam je v prílohe.

	Závery 37. VZ ICAO predstavujú nosný program civilného letectva na nasledovné 3-ročné obdobie. Jednotlivé rezolúcie sú postupne rozpracovávané a formou tzv. štátnych listov sa začínajú uplatňovať v  činnosti ICAO pre jeho členov. Na tieto podnety musí ministerstvo ako aj Letecký úrad reagovať. Závery určujú hlavnú stratégiu v činnosti MDVRR SR a organizácií civilného letectva najmä v  oblasti bezpečnosti (ICAO bezpečnostný program a audity bezpečnosti), ochrany civilného letectva pred činmi nezákonného zasahovania (bezpečnostná ochrana a  jej audity), činnosti rotačnej skupiny CERG (v súčasnosti reprezentovanej Slovinskom), v oblasti regulovania leteckej dopravy, v oblasti právnych nástrojov pre civilné letectvo a ochrane životného prostredia.

Závery 37. VZ ICAO budú ďalej analyzované a zvlášť sledované na pôde Európskej komisie a Európskej konferencie civilného letectva. Týmto organizáciám   vymedzujú rámec regionálnej politiky. 

Za veľký úspech európskeho regiónu sa považuje prijatie rezolúcie A37-19 o politike ICAO na poli ochrany životného prostredia (klimatické zmeny). Vďaka enormnému úsiliu na formálnych aj neformálnych rokovaniach sa členským štátom EÚ podarilo presadiť globálny súhlas s postupným znižovaním environmentálnej záťaže z leteckej dopravy na úrovni štátov, najmä potvrdenie vedúcej úlohy ICAO, nezvyšovanie úrovne emisií z medzinárodnej leteckej dopravy od r. 2020, pričom r. 2020 je referenčná úroveň, znižovanie priemernej spotreby paliva ročne o 2 %,  otvorenie možnosti pre EÚ uplatňovať svoju regionálnu politiku (zahrnutie dopravy do obchodovania s emisiami).  Zároveň sa podarilo zrušiť rezolúciu A36-22, voči ktorej Európa na 36. VZ ICAO vyjadrila rezervovaný postoj.

Závery prijaté k bezpečnosti, bezpečnostnej ochrane, navigačným službám, reforme ICAO, ako aj výsledky volieb sú hodnotené vysoko a splnili očakávania EÚ a ECAC.

V nadchádzajúcom období (roky 2011-2013) je preto úlohou orgánov štátnej správy v civilnom letectve (MDVRR SR a Letecký úrad SR) implementovať závery 37. VZ ICAO do svojej činnosti a  do praxe v  podmienkach SR.